## Мéсяца áвгуста в 8-й день

Пéрвое и вторóе пренесéние честны́х и многоцелéбных мощéй

преподóбных и богонóсных отéц нáших

Зоси́мы, Саввáтия и Гéрмана,

Соловéцких начáльников и чудотвóрцев

*в лéто 7074 (1566) пренесéны бы́ша мóщи святы́х Зоси́мы и Саввáтия от предéл во свою́ им цéрковь;*

*в лéто 7500 (1992) пренесéны бы́ша мóщи святы́х Зоси́мы, Саввáтия и Гéрмана из грáда святáго Петрá во оби́тель Соловéцкую*

На мáлой вечéрни

На Гóсподи, воззвáх: стихи́ры на 4, глас 1.

Подóбен: Небéсных чинóв:[[1]](#footnote-1)

На нéбо вознося́щии,/ крилé Евáнгельских дóблестей восприи́мше,/ отцы́ святи́и, преми́рных достигóсте/ и, тáмо водворя́ющеся,/ Зоси́мо, Саввáтие и Гéрмане,/ наслаждáетеся неизречéнных благ.

Небéсных благ желáюще,/ мирскáя слáдкая отвергóсте,/ áлчбою и жáждою томя́ще себé,/ ненасы́тимыя слáдости рачи́телие бы́сте,/ юже ны́не вои́стинну обретóсте,/ отцы́ преподóбнии Зоси́мо, Саввáтие и Гéрмане.

Дóльняя, я́ко преходя́щая,/ отвéргше разýмно,/ вы́шняя при́сно пребывáющая возлюби́сте,/ блажéннии отцы́ Зоси́мо, Саввáтие и Гéрмане,/ и тáмо водворя́етеся/ добродéтелей восхождéньми.

Воздержáнием слáсти попрáсте/ и слéзными истóчники плáмень погаси́сте страстéй;/ тéмже, зéмлю ны́не крóтких наслéдовавше,/ свеселя́етеся преподóбным и прáведным,/ отцы́ святи́и/ Зоси́мо, Саввáтие и Гéрмане.

Слáва, глас 2:

Прииди́те, пóстническое сослóвие,/ днесь ублажи́м сýщия вои́стинну блажéнныя отцы́;/ пóстником бо удобрéние яви́шася,/ добродéтельми украси́вшеся изря́дно./ Тéмже, любóвию сошéдшеся, духóвне торжествýем,/ к ни́мже возопии́м:/ о преподóбнии отцы́ Зоси́мо, Саввáтие и Гéрмане,/ я́ко имýще дерзновéние ко Христý Бóгу,/ мир и оставлéние испроси́те/ любóвию чтýщим всечестнýю пáмять вáшу.

И ны́не, прáздника, глас 8: Мрак закóнный:

На стихóвне стихи́ры, глас 2.

Подóбен: Дóме Евфрáфов:

Дом добродéтелей/ вы показáстеся/ и прия́телище даровáнием,/ отцы́ преподóбнии/ Зоси́мо, Саввáтие и Гéрмане.

Стих: Честнá пред Гóсподем/ смерть преподóбных Егó.

Страстéй победи́телие,/ плóти томи́телие,/ язы́ку воздержáтелие,/ сластéм умертви́телие бы́сте,/ преподóбнии Зоси́мо, Саввáтие и Гéрмане.

Стих: Блажéн муж боя́йся Гóспода,/ в зáповедех Егó восхóщет зелó.

Чи́стыми вáшими моли́твами/ Бóгови прибли́жившеся,/ благодáть и́мате/ нечи́стыя отгоня́ти дýхи от человéк,/ преподóбнии отцы́ Зоси́мо, Саввáтие и Гéрмане.

Слáва, и ны́не, Богорóдичен, глас и подóбен тóйже:

Обрáдованная, рáдуйся,/ Я́же Рáдость ми́ру рóждшая,/ Христá Жизнодáвца,/ и прамáтернюю, Дéво,/ печáль отъéмшая.

Тропáрь писан на велицей вечерни. Слáва, и ны́не, прáздника.

На вели́цей вечéрни

Блажéн муж, 1-й антифóн. На Гóсподи, воззвáх: стихи́ры на 10: прáздника 4 и преподóбным 6, глас 8.

Подóбен: О, преслáвнаго чудесé:

Отцы́ преподóбнии/ Зоси́мо, Саввáтие и Гéрмане,/ впери́вше ум ваш к Бóгу вéрою,/ мирскáго смешéния возгнушáлися естé непостоя́ннаго/ и, крест ваш взéмше, Всеви́дцу послéдовали естé,/ тéло непокори́вое/ пóдвиги воздержáния/ пóмыслу порабóтивше,/ си́лою Божéственнаго Дýха.

Отцы́ Богомýдрии/ Зоси́мо, Саввáтие и Гéрмане,/ вы, от утрóбы мáтерни Христý прибли́жившеся,/ всем смы́слом Томý прилежáли естé/ и, добродéтельными цвéты украшáеми,/ от вáших пóдвигов Бóгу Вседержи́телю/ плоды́ достóйныя принесли́ естé, преподóбнии;/ тéмже благи́х наслаждéние/ восприя́ли естé, досточýднии.

Преподóбнии отцы́ и премýдрии/ Зоси́мо, Саввáтие и Гéрмане,/ боля́щим вы яви́лися естé исцелéние/ и хромы́м хождéние,/ всем же, притекáющим с вéрою/ к цельбонóсным мощéм вáшим/ и прося́щим пóмощи и заступлéния,/ моли́твами вáшими/ ми́лости неоскýдно подавáете.

И́ны стихи́ры преподóбным, глас 2.

Подóбен: Егдá от Дрéва:

Егдá уязви́лися естé/ божéственным желáнием,/ тогдá вся, я́же в ми́ре крáсная, ни во чтóже вмени́вше,/ Христý Спаси́телю послéдовали естé;/ богáтство же мимотекýщее дóблественне презрéвше,/ слáву и могýщество,/ я́ко ничтóже сýщее, отвергли естé;/ моли́те, мóлим вас,/ спасти́ и просвети́ти дýши нáша.

Егдá Божéственное рачéние нáйде на вас, преподóбнии отцы́,/ тогдá житéйския молвы́ отлучившеся,/ в Помóрие пусты́нное отыдóсте,/ тáже в морски́й óстров удали́вшеся,/ в нем мнóга лéта терпели́вне подвизалися естé,/ мýжественно со враги́ неви́димыми боря́щеся,/ и́хже и победи́сте си́лою Христóвою;/ тéмже венцы́ славы прия́ли естé от Христá Бóга,/ Емýже моли́теся о чтýщих честнýю пáмять вáшу.

Егдá обéты и́ночества Гóсподеви воздáли естé,/ тогдá ýмное óко бóдрственно на Нéбо впери́вше,/ мы́сленныя враги́ слезáми потопи́ли естé;/ и непорóчно ходи́ти в путéх закóна Госпóдня дýшу утверди́вше,/ Зоси́мо, Саввáтие и Гéрмане,/ дерзновéние к Бóгу стяжáли естé./ Сегó рáди мóлим вас:/ Тогó моли́те/ спасти́ и просвети́ти дýши нáша.

Слáва, глас 1:

Днесь пресвéтлая нам настá пáмять/ преподóбных отéц нáших/ Зоси́мы, Саввáтия и Гéрмана,/ ю́же сошéдшеся достóйно почти́м,/ во псалмéх и пéснех и пéниих духóвных взывáюще,/ и тех чудотвóрным мощéм предстоя́ще, си́це рцем:/ рáдуйтеся, сокрóвища неистощи́мая;/ рáдуйтеся, истóчницы благодáти приснотекýщии;/ рáдуйтеся, превожделéнныя нам цельбонóсныя мóщи вселюбéзных отéц нáших;/ рáдуйтеся, люботрýдныя плóти показýющии;/ рáдуйтеся, благоухáющии нам свящéнныя аромáты./ О, чудотвори́выя мóщи,/ целýюще вас, приéмлем благодáть/ и Благодáтеля Бóга прославля́ем,/ прославля́ющаго рабы́ Своя́ богáтыми даровáнии,/ вопию́ще Емý:/ о всех Благи́й Гóсподи, слáва Тебé.

И ны́не, прáздника, глас тóйже: И́же дрéвле:

Вход. Проки́мен дне. И чтéния 3 преподóбническая.

На лити́и стихи́ра хрáма и преподóбным, глас 1:

Преподóбнии отцы́ Зоси́мо, Саввáтие и Гéрмане,/ сошéдшеся любóвию в пáмять вáшу/ ко всечестны́м и чудотвóрным вáшим мощéм,/ свéтло торжествýюще и во глáсех пéсненных пою́ще, вопиéм:/ моли́теся Гóсподеви, поми́ловатися душáм нáшим.

Свéтлая вáша пáмять,/ преподóбнии отцы́ нáши/ Зоси́мо, Саввáтие и Гéрмане,/ нам сердцá просвещáет:/ зря́ще бо честны́я вáша мóщи,/ врачевствó страстéм неудóбь цели́мым,/ прославля́ем прослáвльшаго вас Гóспода/ и вáша труды́ и пóдвиги венчáвша благодáтию./ Усéрдно и мы подвигóм и трудóм éмшеся,/ вáшею стезéю познáхом ходи́ти вослед Христý Бóгу,/ Егóже моли́те спасти́ и просвети́ти дýши нáша.

Глас 2:

Предстоя́ще честны́м мощéм/ преподóбных отéц нáших, о празднолю́бцы,/ возопии́м похвáльными глáсы, глагóлюще:/ кáко вас ублажи́м, Зоси́мо, Саввáтие и Гéрмане,/ на земли́ пожи́вших пáче человéк/ и в Вы́шних блажи́мых со всéми угóждшими Гóсподеви?/ С ни́миже предстоя́ще во свéте Божéственнем,/ моли́те, мóлим вас,/ избáвитися нам от соблáзнов греховных/ и спасти́ся душáм нáшим.

По успéнии вáшем, блажéннии Зоси́мо, Саввáтие и Гéрмане,/ учи́тели нам бывáют мóщи вáша,/ при́сно бо изливáют чудеса, наставляюще:/ возлюби́те Гóспода, да обря́щете благодáть вéчную/ и ничтóже пáче Егó почти́те,/ да егдá прии́дет, обря́щете покóй со избрáнными Егó./ Егóже да улучи́м вáшими моли́твами, преподóбнии.

Глас 4:

Днесь сошéдшеся, брáтие,/ духóвне почти́м преподóбных отéц нáших/ Зоси́му, Саввáтия и Гéрмана,/ и́же постóм телесá своя́ изнури́ша,/ воздержáнием стрáсти потреби́ша и бдéнием ум очи́стиша,/ моли́твами же дýши просвети́ша,/ нищетóю богáтство прия́ша благодáти/ и послушáнием Бóга благопослýшна стяжáша,/ чистотóю жили́ще Пресвятáго Дýха бы́ша;/ и́хже рáди, врагóв шатáния Христóс низложи́в,/ дáрует нам мир и вéлию ми́лость.

Слáва, глас 8:

Монáхов мнóжества/ настáвники вас чтим, отцы́ святи́и,/ вáми бо путь прáвый вои́стинну ходи́ти познáхом./ Блажéни естé, я́ко Христý рабóтасте/ и врáжию низложи́сте си́лу,/ Áнгелом собесéдницы, преподóбным сопричáстницы и прáведным;/ с ни́миже моли́теся Гóсподеви,/ поми́ловатися душáм нáшим.

И ны́не, прáздника, глас 5: Закóна и прорóков:

На стихóвне стихи́ры, глас 8.

Подóбен: О, преслáвнаго чудесé:

Прииди́те и приими́те, брáтие,/ лию́щияся благодáти/ от мощéй преподóбных отéц нáших/ Зоси́мы, Саввáтия и Гéрмана,/ ти́и бо подвизáшася без лéности во врéменней жи́зни/ и я́ко безплóтнии во плóти пожи́ша./ Тéмже и прия́ша дáры от Христá Бóга,/ и нам прóсят очищéния/ и вéлия ми́лости.

Стих: Честнá пред Гóсподем/ смерть преподóбных Егó.

Цельбонóсным вáшим мощéм предстоя́ще,/ отцы́ нáши Зоси́мо, Саввáтие и Гéрмане,/ приéмлем оби́льно благодáть,/ всяк бо приходя́й с вéрою не посрами́тся,/ приéмлет бо, и́хже трéбует,/ прославля́ющу вас Гóсподу,/ я́ко благоугóдных рабóв бы́вших своемý Влады́це/ и Тогó зáповеди сохрáньших./ Тéмже вас чтим и ублажáем.

Стих: Блажéн муж боя́йся Гóспода,/ в зáповедех Егó восхóщет зелó.

Истóчницы приснотекýщии/ врачевствá безмéзднаго,/ честны́я мóщи вáша, досточýднии отцы́/ Зоси́мо, Саввáтие и Гéрмане:/ о вели́кия благодáти,/ о си́лы живонóсных мертвецéв!/ И́хже моли́твами, Иисýсе Царю́,/ спаси́ дýши нáша,/ я́ко Еди́н Милосéрд.

Слáва, глас 4:

Весели́тся явлéнно Христóва Цéрковь честнáя/ и торжествýет свéтло,/ возсия́ бо днесь пресвéтлая и всепрáзднственная пáмять/ пренесéния честны́х мощéй преподóбных и богоблажéнных отéц нáших/ Зоси́мы, Саввáтия и Гéрмана,/ крася́щися их многотрýдными пóдвиги, я́ко многоцéнною одéждею,/ и вопиéт хвáлящися и глагóлющи:/ сицевáя моя́ рождéния, такови́и мои́ сы́нове,/ и́хже Евáнгелием породи́х,/ воспитáх же стрáхом Госпóдним,/ и ны́не преподóбны ви́жу./ Прииди́те, пóстническое сослóвие/ и преподóбных ликостоя́ние,/ и рáдуйтеся со мнóю,/ имéю бо в себé принесéнное неистощи́мое сокрóвище,/ пречестны́я и всебогáтыя мóщи преподóбных отéц,/ иже, ныне Престолу Божию предстоят и молятся,/ да ми́лостив бýдет нам в День сýдный.

И ны́не, прáздника, глас 1: Твоегó Единорóднаго Сы́на:

На благословéнии хлéбов тропáрь преподóбным, глас 8:

Я́ко свети́льницы яви́стеся всесвéтлии/ во отóце окиáна мóря,/ преподóбнии отцы́ нáши Зоси́мо, Саввáтие и Гéрмане:/ вы бо, крест Христóв на рáмо взéмше,/ усéрдно Томý послéдовасте/ и, чистотóю Бóгови прибли́жившеся,/ отонýдуже си́лами чудéс обогати́стеся./ Тéмже и мы любéзно притекáем ко святы́м мощéм вáшим и уми́льно глагóлем:/ о, преподóбнии, моли́те Христá Бóга/ спасти́ся душáм нáшим.

Ин тропáрь, глас 4:

Пóстническое и равноáнгельное житиé вáше,/ преподóбнии отцы́ Зоси́мо, Саввáтие и Гéрмане,/ вселéнней познáны сотвори́ вас:/ чудодея́нии бо разли́чными, богонóснии, просвещáете/ вéрою призывáющия вы и чтýщия честнýю пáмять вáшу.

Слава, и ныне, праздника.

На ýтрени

На Бог Госпóдь: тропáрь прáздника дважды. Слáва, преподóбным. И ны́не, прáздника.

По 1-й стихолóгии седáлен, глас 1:

Житиé на земли́ благочéстно скончáвше,/ чи́сто селéние Святóму Дýху яви́стеся/ и просвещáете и́же вéрою приходя́щия/ к честны́м мощéм вáшим, блажéннии./ Тéмже моли́те Влады́ку Христá Бóга, богомýдрии отцы́ Зоси́мо, Саввáтие и Гéрмане,/ просвети́ти дýши прáзднующих всечестнýю пáмять вáшу. Двáжды.

Слáва, и ны́не, прáздника.

По 2-й стихолóгии седáлен, глас 5:

Пóстники Госпóдни пéсньми почти́м,/ я́ко умертви́вшия вся прилóги страстéй/ воздержáнием твéрдым и крéпким терпéнием/ и посрами́вшия сопроти́внаго всю горды́ню./ Ны́не моли́теся Гóсподеви,/ преподóбнии отцы́ Зоси́мо, Саввáтие и Гéрмане,/ поми́ловатися душáм нáшим. Двáжды.

Слáва, и ны́не, прáздника.

Величáние:

Ублажáем вас,/ преподóбнии отцы́ нáши Зоси́мо, Саввáтие и Гéрмане,/ и чтим святýю пáмять вáшу,/ настáвницы монáхов,/ и собесéдницы Áнгелов.

Псалóм избрáнный:

Терпя́ потерпéх Гóспода, и внят ми, и услы́ша моли́тву мою́.

Постáви на кáмени нóзе мои́, и испрáви стопы́ моя́.

Се удали́хся бéгая, и водвори́хся в пусты́ни.

Уподóбихся нея́сыти пусты́нней.

Бдех, и бых я́ко пти́ца осóбящаяся на зде.

Колéна моя́ изнемогóста от постá, и плоть моя́ измени́ся елéя рáди.

Слезáми мои́ми постéлю мою́ омочý.

Я́ко обыдóша мя пси мнóзи, сонм лукáвых одержáша мя.

Напрягóша лук свой вещь гóрьку, состреля́ти в тáйных непорóчнаго.

Предзрéх Гóспода предо мнóю вы́ну, я́ко одеснýю менé есть, да не подви́жуся.

Вси язы́цы обыдóша мя, и и́менем Госпóдним противля́хся им.

Благословéн Госпóдь, И́же не дадé нас в лови́тву зубóм их.

Да исповéдятся Тебé, Гóсподи, вся делá Твоя́, и преподóбнии Твои́ да благословя́т Тя.

И увéдите, я́ко удиви́ Госпóдь преподóбнаго Своегó.

И утруди́ся во век, и жив бýдет до концá.

Храни́т Госпóдь дýши преподóбных Свои́х.

Восхвáлятся преподóбнии во слáве и возрáдуются на лóжах свои́х.

Честнá пред Гóсподем смерть преподóбных Егó.

Пóйте Гóсподеви, преподóбнии Егó, и исповéдайте пáмять святы́ни Егó, во всех лю́дех чудесá Егó.

Слáва, и ны́не: Аллилýиа, три́жды.

По полиелéи седáлен, глас 8:

Егдá, блажéннии, к Божéственному желáнию ум свой впери́сте,/ тогдá остáвисте вся дóлу влекýщая мудровáния/ и в пусты́ню всели́стеся в морски́й óстров,/ идéже процветóсте, я́ко кéдри, добродéтельми прекрáснии,/ страстéй искорени́вше тéрние,/ и в нем насади́сте плоды́ трудóв свои́х,/ тéмже и пожáсте рукоя́тие,/ неотъéмлемо богáтство на Небесéх./ Зоси́мо, Саввáтие и Гéрмане преподóбнии,/ моли́те Христá Бóга/ согрешéний оставлéние подáти/ чтýщим любóвию святýю пáмять вáшу. Двáжды.

Слáва, и ны́не, прáздника.

Степéнна, 1-й антифóн 4-го глáса. Проки́мен, глас 4: Честнá пред Гóсподем/ смерть преподóбных Егó. Стих: Что воздáм Гóсподеви о всех, я́же воздадé ми? Вся́кое дыхáние: Евáнгелие от Матфéа, зачáло 43.

По 50-м псалмé стихи́ра, глас 6:

Преподóбнии отцы́,/ слух свой смирéнно Евáнгелию Христóву приклони́вше,/ звáние от Вы́шняго во оби́тели Небéсныя прия́сте/ и, Томý вéрно послéдующе,/ ми́ра крáсная во умéты вмени́сте/ и еди́ныя добрóты вожделéсте Христá;/ Емýже прилéжно моли́теся,/ низпослáти ми́рови мир и Ц**é**рквам единомы́слие,/ странé нáшей на враги́ одолéние,/ брáтии оби́тели вáшея единодýшие и смиренномýдрие/ и душáм нáшим вéлию ми́лость.

Канóна два: прáздника, со ирмосóм на 6, ирмóс по двáжды; и преподóбным отцéм, на 8. Катавáсия, глас 4: Ли́цы изрáильтестии:

Канóн преподóбным, глас 2.

Песнь 1

Ирмóс: *Гряди́те, лю́дие,/ пои́м песнь Христý Бóгу,/ раздéльшему мóре и настáвльшему лю́ди,/ я́же изведé из рабóты еги́петския,/ я́ко прослáвися.*

Припéв: Преподóбнии отцы́ нáши Зоси́мо, Саввáтие и Гéрмане, моли́те Бóга о нас.

Просвещéнием Трисóлнечнаго Божествá озари́вшеся, премýдрии,/ свети́ла яви́стеся осиявáюща всю́ду:/ тем и нас, страстьми омрачéнных,/ просвещéнием благодáти озари́ти помоли́теся/ и сýщаго получи́ти спасéния.

Свéтом Божéственныя благодáти просвещáеми,/ Зоси́мо, Саввáтие и Гéрмане преблажéннии,/ вéрно светонóсную вáшу пáмять торжествýющих просвети́те/ и от тьмы грехóвныя моли́твами вáшими, преподóбнии, избáвите.

Дýху Святóму хрáми, премýдрии, бы́сте,/ и к Немý все духóвное желáние обрати́сте,/ и сегó рáди крóтких зéмлю наслéдовасте./ Темже бýрю стрáстей наших укроти́те, преподóбнии,/ да в тишинé божéственней песнослóвим вáша пóдвиги.

Богорóдичен: Лю́тыми страстéй навéты обуревáемь есмь, Отрокови́це,/ и прилóги грехóвными погружáемь;/ к Твоемý еди́ному ти́хому и невлáемому пристáнищу любóвию прибегáю, Всепéтая:/ ущéдривши спаси́ мя, Приснодéво.

Песнь 3

Ирмóс: На кáмени мя вéры утверди́в,/ разшири́л еси́ устá моя́ на враги́ моя,/ возвесели́ бо ся дух мой, внегдá пéти:/ несть свят, я́коже Бог наш,/ и несть прáведен, пáче Тебé, Гóсподи.

Высотóю смирéния украшáеми,/ Зоси́мо, Саввáтие и Гéрмане преподóбнии,/ все ~~ýбо~~ желáние ко Влады́це своемý прострóсте,/ я́ростная же движéния на враги́ вооружи́сте,/ со изря́дными дéлы свои́ми, постóм и моли́твами.

Плóтей свои́х востáния крéпким пощéнием, преподóбнии, умертви́вше,/ оби́телище бы́сте Влады́чне;/ Егóже умоли́те избáвитися скорбéй и мучи́тельства страстéй/ с вéрою притекáющим к вам, преблажéннии.

Имýща споспешествýющу божéственную си́лу,/ исцелéния безчи́сленная источáют мóщи вáша, Зоси́мо, Саввáтие и Гéрмане преподóбнии:/ отгоня́ют от человéк болéзни телéсныя/ и душéвныя стрáсти врачýют пóдвиги вáшими, всечестни́и.

Богорóдичен: Труждáет мя бýря грехóвная/ и возмущéние безмéстных помышлéний:/ умилосéрдися, Всенепорóчная, и рýку ми пóмощи я́ко Ми́лостива простри́,/ да спасен величáю Тя.

Кондáк и икос прáздника.

Седáлен преподóбным, глас 4:

Житéйское мóре воздержáнием безбéдно преплы́сте/ и ко пристáнищу мы́сленному безстрáстия, рáдующеся, доидóсте,/ преподóбнии отцы́ нáши Зоси́мо, Саввáтие и Гéрмане,/ богомýдрии и преблажéннии;/ моли́те Христá Бóга, спасти́ся душáм нáшим. Двáжды.

Слáва, и ны́не, прáздника.

Песнь 4

Ирмос: Пришéл еси́ от Дéвы не ходáтай, ни Áнгел,/ но Сам, Гóсподи, воплóщся/ и спасл еси́ всегó мя человéка./ Тем зовý Ти: слáва си́ле Твоéй, Гóсподи.

Умóм и душéю предочи́стившеся, преподóбнии,/ прéлесть душепáгубную всеконéчне от себé отвергóсте/ и, чýвства своя́ к немýтней тишинé упрáвивше,/ во отóк морски́й, премýдрии, всели́стеся, воспевáюще:/ слáва си́ле Твоéй, Гóсподи.

Закóном Писания Священнаго и рáзуму святы́х поучáющеся,/ Зоси́мо, Саввáтие и Гéрмане преподóбнии,/ вся́кия добродéтели óбразу навыкóсте, мýдрей пчелé подóбящеся,/ и прия́телище изря́дно Дýху Святóму, премýдрии, бы́сте, воспевáюще:/ слáва си́ле Твоéй, Гóсподи.

Вся́ческими, преподóбнии, светя́щеся чудодéйствы/ и божéственною озаря́еми благодáтию,/ всем познáстеся сокрóвище исцелéний неистощи́мо,/ страстéй отгоня́ете омрачéние/ и врáжия низлагáете ополчéния, воспевáюще:/ слáва си́ле Твоéй, Гóсподи.

Богорóдичен: Из утрóбы Твоея́, Чи́стая Отрокови́це, возсия́в Божéственное Сóлнце,/ сýщия во тьме многобóжия просвети́/ и в сéни смéртней седя́щия, Влады́чице, осия́,/ Емýже воспевáюще зовéм:/ слáва си́ле Твоéй, Гóсподи.

Песнь 5

Ирмос: Просвещéние во тьме лежáщих,/ спасéние отчáянных, Христé Спáсе мой,/ к Тебé ýтренюю, Царю́ ми́ра,/ просвети́ мя сия́нием Твои́м,/ инóго бо, рáзве Тебé, бóга не знáю.

Тéсный путь прострáнному предпочéтше,/ во отóце морстéм вся́ческая утеснения рáдостию претерпевали есте, преподóбнии,/ божéственными же поучéнии дýши своя́ очищáюще,/ на добрóту Бóжию неизглагóланную при́сно взирáли есте, преблажéннии.

Незлóбиви, и крóтцы, и ми́лостиви бы́сте, преподóбнии,/ вся злóбы и стрéлы врáжия до концá погýбльше;/ тéмже, благодáть от Бóга свы́ше приéмше, ми́лостивно нас посещáйте,/ любóвию святýю пáмять вáшу почитáющих.

Я́ко вели́кое сóлнце, вели́чием пóдвиг вáших/ возсия́сте нам, Зоси́мо, Саввáтие и Гéрмане преподóбнии,/ земны́я осиявáюще концы́/ и вся просвещáюще свéтом богоразýмия./ Тéмже мóлим вы:/ просвети́те наш рáзум, отцы́ преблажéннии.

Богорóдичен: От мнóжества востаю́щих на ны в болéзни исчезé живóт наш,/ погрязóхом в прóпасти безчи́сленных согрешéний./ Спаси́ ны, Влады́чице, и возведи́ я́ко ми́лостива, Всенепорóчная,/ Тебé бо и́мамы Еди́ну Предстáтельницу непобеди́му, раби́ Твои́.

Песнь 6

Ирмос: В бéздне грехóвней валя́яся,/ неизслéдную милосéрдия Твоегó призывáю бéздну:/ от тли, Бóже, мя возведи́.

Евáнгельски, преподóбнии, Христá возлю́бльше, ми́ра отврати́стеся,/ в непроходи́мыя же и в пусты́я отóки зашéдше,/ Еди́ному Влады́це своемý прилепи́стеся,/ от Негóже и трудóм воздая́ние приéмше, животý вéчному я́ве причасти́стеся,/ за пою́щия вы моли́теся.

Богомýдрыми пóмыслы преудобри́вшеся, преподóбнии,/ и вся, я́же на земли́ льстя́щая, я́ко умéты вмени́вше,/ к нестарéющему престáвистеся блажéнству. Ныне с ли́ки во свéте безплóтных сил о Бóзе при́сно сликовствуете, преблажéннии.

Стрáнна и преслáвна, преподóбнии, о Бóзе содевáюще чудесá,/ всем, и́же в мóри плáвающим и зле стрáждущим,/ призывáеми скóро предстаéте, от бед избавля́юще;/ и нас, бéдствующих лю́те и напáстьми одержи́мых,/ ми́лостивно предстáвше спасáйте, преблажéннии.

Богорóдичен: Грехá тя́жкое брéмя, éже отяготé на мне, Пречи́стая, облегчи́:/ Ты бо еси́ Предстáтельница грéшником преслáвная,/ Избáвителя и Спáса рóждши земны́м.

Кондáк преподóбным, глас 2:

Христóвою любóвию уязви́вшеся, преподóбнии,/ и Тогó крест на рáмо взéмше,/ понесли́ естé, божéственне вооружи́вшеся на неви́димыя враги́/ и, непрестáнныя моли́твы я́ко копиé в рукáх имýще,/ крéпко победи́ли естé бесóвская ополчéния;/ благодáть Госпóдню приéмше цели́ти недýги душ и телéс/ притекáющих ко святы́м мощéм вáшим,/ чудéс лучи́ испущáете всю́ду./ Тем зовéм вам:/ Рáдуйтеся, преподóбнии отцы́ нáши Зоси́мо, Саввáтие и Гéрмане, монáхом украшéние.

И́кос:

Кто довóлен изрещи́ вáша чудодея́ния,/ преподóбнии отцы́ Зоси́мо, Саввáтие и Гéрмане?/ Мы ýбо, рáдостию и божéственною любóвию почитáюще всехвáльную и всечестнýю пáмять вáшу,/ от непости́жнаго умá нáшего недостóйнии,/ мáлое сиé пéние принóсим:/ Рáдуйтеся, испóлненнии Христóвы красоты́,/ и пресвéтла от Негó и преизоби́льна восприи́мшии вéчнующая воздая́ния:/ телесы́ ýбо вас морски́й óстров прия́т,/ дýши же сáмое Нéбо,/ идéже пóчести трудóв свои́х, прехвáльнии,/ восприя́сте от Христá всех Царя́ и Бóга./ Тéмже мóлим вы:/ посещáйте ми́лостивно и моли́те непрестáнно о всех нас,/ преподóбнии отцы́ нáши Зоси́мо, Саввáтие и Гéрмане, монáхом украшéние.

Песнь 7

Ирмос: Óбразу златóму, на пóле Деи́ре служи́му,/ триé Твои́ óтроцы небрегóша безбóжнаго велéния,/ посредé же огня́ ввéржени, орошáеми, поя́ху:/ благословéн еси́, Бóже отéц нáших.

В моли́твах бóдренное, и в пощéниих крéпкое,/ и терпéние во искушéниих неослáбное, умá чистотóю, преподóбнии, показáсте,/ земли́ бо и земны́х достóйно отстýпльше,/ Небéсное обретóсте наслаждéние, воспевáюще:/ благословéн Бог отéц нáших.

Плод духóвный и жéртву непорóчную, житиé своé, преподóбнии, Влады́це принесóсте,/ в воздержáнии бо вся́цем пожи́сте,/ от Негóже и пóчести трудóм я́ко подвигополóжницы восприéмше,/ дéйствуете преслáвная чудесá, воспевáюще:/ благословéн Бог отéц нáших.

Страстьми́ колéблющихся и бýрею грехóвною, преподóбнии, погружáемых,/ я́ко вели́кое к Бóгу дерзновéние имýще, руковóдствуйте/ и всегдá, премýдрии, сохраня́йте почитáющих вас благочéстно,/ я́ко да воспевáем:/ благословéн Бог отéц нáших.

Богорóдичен: Избáви нас от напáстей и скорбéй, и печáлей разли́чных,/ и иноплемéнных нашéствия, и междоусóбныя брáни, Влады́чице Всепéтая,/ я́ко да Тя слáвим и Сы́ну Твоемý взывáем:/ благословéн Бог отéц нáших.

Песнь 8

Ирмос: Пещь иногдá óгненная в Вавилóне дéйства разделя́ше,/ Бóжиим велéнием халдéи опаля́ющая,/ вéрныя же орошáющая, пою́щия:/ благослови́те, вся делá Госпóдня, Гóспода.

В пребывáлища при́сно живýщая всели́стеся, преподóбнии,/ нетлéнных благ наслаждáющеся и Трисóлнечныя свéтлости исполня́ющеся./ Нас, призывáющих вы, тéплым предстáтельством вáшим от всех лю́тых спасáйте, пою́щих:/ благослови́те, вся делá Госпóдня, Гóспода.

Нам, любóвию почитáющим вас/ и честнóе вáше совершáющим торжествó,/ Христóвы угóдницы Зоси́мо, Саввáтие и Гéрмане, преподóбнии отцы́,/ согрешéнием испроси́те оставлéние, и страстéй пременéние,/ и Божéственнаго свéта осия́ние, пою́щим:/ благослови́те, вся делá Госпóдня, Гóспода.

Трóичен: О, Пребезначáльное естествó и Триипостáсное еди́нство,/ Óтче и Сы́не и Дýше Пресвяты́й,/ приими́ о нас моли́твенники Твоя́ преподóбныя угóдники/ и подáждь прегрешéнием разрешéние, и житию́ исправлéние, и злых отчуждéние,/ и сподóби ны в ми́ре воспевáти Твою́ держáву:/ благослови́те, вся делá Госпóдня, Гóспода.

Богорóдичен: Я́ко Еди́на рóждшая безсéменным рождествóм Христá Бóга,/ Мáти Безневéстная Чи́стая,/ Сегó ми́лостива сотвори́, Влады́чице,/ спасти́ рабы́ Твоя́ от наси́лия и мучи́тельства врáжия,/ вопию́щия Христý Сы́ну Твоемý:/ благослови́те, вся делá Госпóдня, Гóспода.

Песнь 9

Ирмос: Безначáльна Роди́теля Сын, Бог и Госпóдь,/ воплощься от Дéвы, нам яви́ся,/ омрачéнная просвети́ти, собрáти расточéнная./ Тем Всепéтую Богорóдицу величáем.

Выспрь к Бóгу имýще мысль, Зоси́мо, Саввáтие и Гéрмане преподóбнии,/ земнáя остáвльше, Небéсная восприя́сте, Бóгу и Спáсу вас вельми́ прослáвльшу,/ трудóв рáди вáших и воздержáния неослáбнаго./ Сегó рáди почитáем вас, преблажéннии.

И́хже благ, преподóбнии, получи́сте/ и Небéсныя слáвы, ея́же от Бóга сподóбистеся,/ и Емýже вы́ну предстоя́ще, моли́теся и нам неотлучéнным бы́ти, мóлим вы,/ рáдостию и божéственною любóвию почитáющим пóдвиги вáша, всечестни́и.

О, божéственнии и богомýдрии отцы́ Зоси́мо, Саввáтие и Гéрмане!/ Ми́рови ми́р от Бóга низпослáтися испроси́те,/ Ц**é**рквам соединéние, святéй оби́тели вáшей утверждéние/ и всем правослáвным христиáном предстáтельство и спасéние, преблажéннии.

Богорóдичен: Пощади́ мя, Христé Спáсе,/ пощади́ моли́твами Рóждшия Тя, и всех святы́х Твои́х,/ егдá ся́деши суди́ти делóм мои́м,/ беззакóния и грехи́ моя́ прéзри, я́ко Еди́н безгрéшен./ Мир же подáждь и спасéние воспевáющим Тя,/ Ми́лостиве Бóже и Человеколю́бче.

Свети́лен преподóбным:

Мирскáго пристрáстия, я́ко сквéрны уклони́вшеся/ и áлчбою плоть умертви́вше, блажéннии,/ Небéсною слáвою со Áнгелы обогати́стеся,/ тéмже непрестáнно о нас моли́те Христá Бóга,/ преподóбнии отцы́ нáши Зоси́мо, Саввáтие и Гéрмане. Двáжды.

Слáва, и ны́не, прáздника.

На хвали́тех стихи́ры преподóбным, глас 8.

Подóбен: О, преслáвнаго чудесé:

Имéюще божéственную благодáть учи́теля,/ целоýмием вас наставля́ющу/ к желáнию божéственному,/ отню́дуже мирскáго мятéжа отрекли́ся естé/ и к рáзуму и́стинному возвели́ся естé,/ болéзненными же себé труды́ умудря́юще,/ покори́ли естé лýчшему хýждшее,/ Зоси́мо, Саввáтие и Гéрмане преподóбнии,/ моли́те спасти́ся нам.

Преподóбнии отцы́/ Зоси́мо, Саввáтие и Гéрмане,/ любвé рáди Христóвы,/ вся я́же на земли́ презрéли естé/ и, в пусты́ню всели́вшеся,/ плотски́я пóхоти мудровáние умертви́ли естé,/ пóстническими труды́ своé житиé уясни́ли естé,/ тем и Христóс дáром чудéс обогати́ вас./ Поминáйте нас, чтýщих пáмять вáшу, досточýднии.

Добродéтели стяжáли естé,/ преподóбнии Зоси́мо, Саввáтие и Гéрмане,/ и́миже Бóгови/ прибли́житися разумевáюще,/ к Томý востекли́ естé/ и при́сно ходáтайствуете о нас,/ éже ми́рно житиé преити́,/ спасти́ся от соблáзн льсти́ваго/ и святы́х рáдости óбщником бы́ти.

Прииди́те, вси хотя́щии исцелéния,/ и почерпи́те винó дýши веселя́щее,/ никáкоже сумня́щеся,/ испóлнь бо честнéйшая чáша/ преблажéнных отéц нáших/ Зоси́мы, Саввáтия и Гéрмана,/ изливáет всем/ приходя́щим с вéрою,/ душáм и телесéм здрáвие.

Слáва, глас 6:

Преподóбнии отцы́ нáши Зоси́мо, Саввáтие и Гéрмане,/ во всю зéмлю изы́де вещáние исправлéний вáших,/ тéмже и на Небесéх обретóсте мзду трудóв свои́х:/ бесóвския полки́ погуби́сте/ и áнгельским чинóм совокупи́стеся,/ и́хже житию́ дóбре поревновáсте./ Дерзновéние имýще к Бóгу,/ ми́ра проси́те душáм нáшим.

И ны́не, прáздника, глас 8. Византи́ево: Поя́т Христóс Петрá, Иáкова и Иоáнна:

Славослóвие вели́кое. Ектении́, и отпýст.

На Литурги́и

Блажéнна прáздника, от вторáго канóна песнь 3-я, на 4 и преподóбным, песнь 6-я, на 4. Проки́мен прáздника, глас 4: Я́ко возвели́чишася делá Твоя́ Гóсподи, вся премýдростию сотвори́л еси́. И преподóбным, глас 7: Честнá пред Гóсподем/ смерть преподóбных Егó. Стих: Что воздáм Гóсподеви о всех, я́же воздадé ми? Апóстол к Галáтом, зачáло 213. Аллилýиа, прáздника, глас 8. И преподóбным, глас 6: Блажéн муж боя́йся Гóспода, в зáповедех Егó восхóщет зелó. Стих: Си́льно на земли́ бýдет сéмя Егó. Евáнгелие от Луки́, зачáло 24. Причáстен прáздника: Гóсподи, во свéте лицá Твоегó пóйдем, и о Имени Твоéм возрáдуемся во вéки. И преподóбным: В пáмять вéчную бýдет прáведник, от слýха зла не убои́тся.

Моли́тва, чтомая в Соловецтей обители

O, пре­по­дóб­нии и бо­го­нóс­нии от­цы́ нá­ши Зо­си́­мо, Сав­вá­тие и Гéр­ма­не, зем­ни́и áн­ге­ли и не­бéс­нии­ че­ло­вé­цы, бли́ж­нии дрý­зи Хри­стó­вы и угóд­ни­цы Бó­жии, оби́­те­ли вá­шея слá­во и ук­ра­шé­ние, сея́ же сé­вер­ныя стра­ны́, пá­че и все­гó Пра­во­слáв­на­го Отé­че­ст­ва нá­ше­го необо­ри́­мая сте­нó и ве­ли́­кое за­ступ­лé­ние! Се мы, не­дос­тóй­нии и мно­го­грéш­нии, с бла­го­го­вéй­ною лю­бó­вию ко свя­ты́м мощéм вá­шим при­пá­даю­ще, дý­хом со­кру­шéн­ным и сми­рéн­ным сéрд­цем при­лéж­но вопием: мо­ли́­те не­пре­стáн­но бла­го­сéр­да­го Вла­ды́­ку и Гóс­по­да нá­ше­го Ии­сý­са Хри­стá, я́ко дерз­но­вé­ние вé­лие к То­мý имý­щии, да не от­стý­пит от нас Егó все­дéй­ст­вую­щая бла­го­дáть, по­крóв же и за­ступ­лé­ние Пре­свя­ты́я Вла­ды́­чи­цы нá­шея Бо­го­рó­ди­цы на мéс­те сем да пре­бý­дет, и да не ос­ку­дé­ют ни­ко­гдá­же и́с­тин­нии рев­ни́­те­ли áн­ге­ль­ска­го жи­тия́ во свя­тéй оби́­те­ли сей, идé­же вы, бо­го­нóс­нии от­цы́ и на­чáль­ни­цы, без­мéр­ны­ми тру­ды́ и по­щéнии, тó­ки же слéз­ны­ми и все­нóщ­ны­ми бдé­нии, не­пре­стáн­ны­ми мо­ли́т­ва­ми и мо­лéнии на­чá­ло и́но­чес­ко­му жи­тию́ по­ло­жи́­сте. Ей, угóд­ни­цы свя­ти́и, мо­ли́т­вен­ни­цы к Бó­гу бла­го­при­я́т­ней­шии, тéп­лы­ми вá­ши­ми к Не­мý моль­бá­ми огра­ди́­те и со­хра­ни́­те ны и свя­тóе се­лé­ние сиé вá­ше от трý­са, по­тó­па, ог­ня́ и ме­чá, на­шé­ст­вия ино­пле­мéн­ных и смер­то­нóс­ныя я́з­вы, от вра­ж­ды́ и не­строé­ний, от бе­д и скóр­бей и от вся́­ка­го зла, да не­пре­стáн­но на мéс­те сем, в ми́­ре и без­мóл­вии, бла­го­чé­ст­но слá­вит­ся пре­свя­тóе и́мя Гóс­по­да и Бó­га, и об­ре­тá­ют вéч­ное спа­сé­ние и́щу­щии Егó. O пре­бла­жéн­нии от­цы́ нá­ши Зо­си́­мо, Сав­вá­тие и Гéр­ма­не! Услы́­ши­те ны, грéш­ныя, во свя­тéй оби́­те­ли вá­шей и под крó­вом вá­ше­го за­щи­щé­ния не­дос­тóй­но жи́­тель­ст­вую­щия, и бла­го­мóщ­ны­ми вá­ши­ми к Бó­гу хо­дá­тай­ст­вы ис­про­си́­те ду­шáм нá­шим гре­хóв остав­лé­ние, жи­тия́ ис­прав­лé­ние и вéч­ных благ вос­при­я́тие в Не­бéс­нем Цáр­ст­вии; всем же вé­рую­щим, и́же на вся́­ком мéс­те и во вся́­кой нý­ж­де при­зы­вá­ют вас в пó­мощь и за­ступ­лé­ние, и и́же с бла­го­го­вéй­ною лю­бó­вию во оби́­тель вá­шу при­те­кá­ют, не пре­стá­ни­те из­ли­вá­ти вся́­кую бла­го­дáть и ми́­лость, со­хра­ня́ю­ще их от вся́­кия со­про­ти́в­ныя си́­лы, от вся́­кия на­пáс­ти и от вся́­ка­го злá­го об­стоя́­ния, и по­даю́­ще им вся по­трéб­ная к ду­шéв­ней и те­лéс­ней пóль­зе. Наи­пá­че же мо­ли́­те Пре­ми­ло­сéр­да­го Бó­га, да оградит Цéр­ковь Свою́ Свя­тýю от всех врагов видимых и невидимых, Отé­че­ст­во наше да сохранит в ми́­ре и ти­ши­нé, правоверии и благочестии, и всем нам дарует люб­овь и еди­но­мы́с­лие, да прославим Отца и Сына и Святаго Духа ныне и присно и во вé­ки ве­кóв. Ами́нь.

И́на моли́тва

O, пре­по­дóб­нии от­цы́, ве­ли́­цыи за­стýп­ни­цы в скóр­би и услы́­ша­те­лие мо­ли́тв, угóд­ни­цы Бó­жии и чу­до­твóр­цы Зо­си́­мо, Сав­вá­тие и Гéр­ма­не! Не за­бý­ди­те, я́ко­же обе­щá­сте­ся, по­се­щá­ти чá­да вá­ша. Áще бо и оты­дó­сте от нас тé­лом, но дý­хом при́­сно с нá­ми пре­бы­вáе­те. Мó­лим ýбо вы, o пре­по­дóб­нии: из­бá­ви­те ны от ог­ня́, от на­шé­ст­вия ино­пле­мéн­ни­ков и меж­до­усóб­ныя брá­ни, от тле­твóр­ных вéт­ров, и от на­прáс­ныя смéр­ти, и от всех при­лó­гов бе­сóв­ских, на­хо­дя́­щих на ны. Услы́­ши­те нас грéш­ных, и при­ими́­те мо­ли́т­ву сию́ и мо­лé­ние нá­ше, я́ко ка­ди́­ло бла­го­вóн­ное, я́ко жéрт­ву бла­го­угóд­ну, и дý­ши нá­ша, злы́­ми дé­лы и со­вéты и пó­мыс­лы умер­щв­лéн­ныя, ожи­ви́­те, и, я́ко­же умéр­шую от­ро­ко­ви́­цу воз­стá­ви­сте, я́ко­же не­ис­цéль­ныя рá­ны мнó­гих ис­це­ли́­сте, от ду­хóв не­чи́с­тых зле мý­чи­мых из­бá­ви­сте, тá­ко и нас, со­дер­жи́­мых во ýзах врá­жи­их, из­ми́­те, и от се­тéй диá­во­ла из­бá­ви­те, из глу­би­ны́ пре­гре­шé­ний из­ве­ди́­те, и ми́­ло­сти­вым вá­шим по­се­щé­ни­ем и хо­дá­тай­ст­вом от всех вра­гóв ви́­ди­мых и не­ви́­ди­мых огра­ди́­те ны, да прославим Все­свя­тую Трóи­цу Отца и Сына и Святаго Духа ны́­не, и при́­сно, и во вé­ки ве­кóв. Ами́нь.

1. Разделители в стихирах, положенных на подобны, поставлены в соответствии с необходимым количеством мелодических строк для пения подобнов Оптинским напевом. [↑](#footnote-ref-1)